حجت الاسلام راجہ ناصرعباس جعفری :

نواز حکومت ضیائی پالیسی کو اپنا کر ملک کو ایک نئے بحران میں دھکیل رہی ہے

مجلس وحدت مسلمین پاکستان کے مرکزی سیکریٹری جنرل نے کہا : بحرین کے عوام پاکستانی حکمرانوں سے شکوہ کر رہے ہیں کہ انکے بھیجے ہوئے کرائے کے قاتل بحرینی عوام کو آل خلیفہ کی پولیس کے ساتھ مل کر قتل کررہے ہیں ۔

خبر کا کوڈ: ۴۲۷۱۲۰

تاریخ: ۲۶ خرداد ۲۰۱۷ - ۱۱:۰۹

رسا نیوز ایجنسی کی رپورٹ کے مطابق مجلس وحدت مسلمین پاکستان کے مرکزی سیکریٹری جنرل حجت الاسلام راجہ ناصرعباس جعفری نے ایم ڈبلیو ایم شعبہ خواتین کے زیر اہتمام عظیم الشان جلسہ عام بعنوان "یوم خواتین وروز مادر" بسلسلہ ولادت خاتون جنت حضرت فاطمہ زہرا (س) سے خطاب کرتے ہوئے کہا کہ ذات مبارک سیدہ زہرا (س) تمام عالم بشریت کیلئے زمان ومکان سے ماورا اسوہ حسنہ ہے۔

انہوں نے وضاحت کرتے ہوئے کہا : اس عالم کی کامل ترین ہستی ذات اقدس مادر حسنینؑ ہے، چودہ صدیوں سے ظلم کے خلاف مبارزہ اور میدان میں حضور آپ (س) کی تعلیمات کا خاصہ ہے، جو کہ نا فقط خواتین بلکہ مردوں کیلئے بھی مشعل راہ ہے، ایم ڈبلیوایم سے وابستہ خواتین اپنی انفرادی، گھریلواورمعاشرتی تربیت کے لئے شہزادی کونین (س)کی سیرت کی پیروی کو اپنا شعار قرار دیں ۔

انہوں نے خطاب کرتے ہوئے کہا کہ  پاکستان میں ضیائی باقیات ، ضیاء الحق کی احمقانہ پالیسوں ، افغان جہاد اور دیگر اسلامی ممالک میں مداخلت کو جاری رکھ کر پاکستان کو نئی مشکل میں دھکیل رہی ہیں ،امریکہ، اسرائیل اور سعودی جہنمی  اتحاد پاکستان کو فتنوں کی دلدل میں دھکیل ڈالےگا۔

جنرل راحیل شریف کے سعودی ، امریکی اور اسرائیلی ملٹری الائنس کے سربراہ مقرر ہونے کی منظوری کی خبر پر مجلس وحدت مسلمین پاکستان کے مرکزی سیکریٹر ی جنرل حجت الاسلام راجہ ناصر عباس جعفری  نے اپنا ردعمل ظاہر کرتے ہوئے کہا کہ یہ اتحادبیت المقدس اور کشمیر سمیت دیگر مظلوم مسلمانوں کے دفاع کے لئے نہیں بلکہ اسرائیل اور اسکے ساتھوں کے تحفظ  کے لئے تشکیل پایا ہے، نواز حکومت ضیائی پالیسی کو اپنا کر ملک کو ایک نئے بحران میں دھکیل رہی ہے۔

انہوں نے کہا کہ پاکستان کی پارلیمنٹ میں یمن جنگ میں شامل نا ہونے کی قرار داد منظور کی تھی اور کہا گیا تھا کہ پاکستان ثالثی کا کردار ادا کریگا ، لیکن بغیر پارلیمنٹ کے منظور ی کس طرح نواز حکومت نے سعودی عرب کو اجازت دیدی؟ نواز حکومت  ہمارے جنرل کو ایک فرقہ وارانہ الائنس کا سربراہ بنارہی، جسکی پاکستان کے ہر مخلص طبقہ کو مذمت کرنی چاہیے،  یہ جہنمی مثلثی اتحاد پاکستان کو اندرونی اور بیرونی طور پر کھوکلا کرڈالے گا، اس اتحاد میں شمولیت سے پاکستان کے ہاتھ تباہی وبربادی کے سوا کچھ ہاتھ نہیں آئے گا۔

انہوں نے کہا : وطن کی تمام محب وطن سیاسی ومذہبی قوتوں  کوپاکستان کے اس منحوس شیطانی اتحاد میں شمولیت اور حکمرانوں کی اس سنگین خیانت کاری کے مقابل صف آراءہو نا ہوگا۔

انہوں نے کہا : پاناما کیس اور میموگیٹ میں پھنسے حکمران اب پاک افواج کو بھی یمن کی دلدل میں پھنسا رہے ہیں، یہ پاک افواج کو دنیا بھر میں بدنام کرنے کی سازش ہے۔

ان کامزید کہنا تھاکہ پہلے ہی بحرین کے عوام پاکستانی حکمرانوں سے شکوہ کر رہے ہیں کہ انکے بھیجے ہوئے کرائے کے قاتل بحرینی عوام کو آل خلیفہ کی پولیس کے ساتھ مل کر قتل کررہے ہیں، اب ایک نئی جنگ میں خود کو شامل کرکے ہم عالم اسلام کو کیا پیغام دینا چاہتے  ہیں، پاکستان امت مسلمہ کے درمیان اتحاد و یکجہتی کی علامت بننے کی بجائے آل سعود کی فرقہ وارانہ پالیسوں کا حصہ نہیں بن سکتا، اس الائنس کا حصہ بننا پاکستان کے قومی مفاد میں نہیں بلکہ نواز حکومت کے مفاد میں ہے۔/۹۸۹/ف۹۴۰/